钦定古今图书集成/明伦汇编/氏族典/第488卷 > 谢用
## 钦定古今图书集成/明伦汇编/氏族典/第488卷 > 谢用

按《明外史谢用传》：“用字希中，祁门人。父永贞，生母马
氏方妊，永贞客外，嫡母汪氏妒而嫁之，遂生用。永贞
还，大恨，抱用归。用既冠，始知所生，密访之，则又改适。
用遍觅几一载。一夕，宿休宁农家，有寡妪出门曰：‘若
为谁’？用告以姓名，及寻母之故，曰：‘若母为谁’？曰：‘马氏’。
曰：‘若非永贞之子乎’？曰：‘然’。”“‘媪遂’？曰：‘我即汝母也’。于是”
母子相持而哭，时弘治十五年四月也。用归告父，并
其同母弟迎归，居别室。孝养二母，曲尽其诚。后汪感
悔，令迎马同居，讫无间言。永贞卒，用居丧以孝闻。为
诸生，督学御史廉其孝，列之德行优等。